Fatima Achimo

Fatima Achimo (Ambanja, Madagaskar, 1931ko urtarrilaren 8a - Antananarivo, 2011ko maiatzaren 13a) Madagaskarreko politikaria izan zen. Estatu-idazkariordea izan zen eta Madagaskarreko lehen emakume senataria.

 Biografia 

 Haurtzaroa eta ikasketak 
alt=Photo en noir et blanc de trois femmes politiques malgache accompagnées de deux hommes|thumb|Fatima Achimo (taldearen erdian dagoen emakumea).
Fatima Achimo 1931ko urtarrilaren 8an jaio zen. Bere aita, Ambanja Said Achimo, Sakalava talde etnikoaren Bemazava dinastiako erregea izan zen. 1949an, 18 urte zituela, bigarren mailako ikasketak (Certificat du Second Degré - CSD) amaitu zituen, eta, ondoren, irakaskuntzako gaitasun ziurtagiria (Certificat d’Aptitude à l’Enseignement - CAE) lortu zuen. Frantziako Parisko Itsasoz Haraindiko Goi Ikasketen Institutuan jarraitu zuen ikasten, eta lehen hezkuntzako administrazioko titulua lortu zuen 1963an.

1964an, Ameriketako Estatu Batuetan, umeen elikadurari eta emakumearen eskubideei buruzko doktoretza graduak egin zituen. 1968an, Afrikako Emakumeen Nazioarteko Kongresuan parte hartu zuen Kongo-Kinshasan eta Emakume Sozialisten Nazioarteko Kongresuan Estrasburgon.

 Lehen errepublikako politikaria 
1951tik 1959ra, maistra gisa jardun zuen Nosy Ben uhartean; gero, 1959tik 1960ra, Sambavan hirian, eta 1960tik 1962ra, Antsirananan (behialako Diégo-Suarez). 1960ko urriaren 10etik aurrera Umeen Babesarako Komisario Nagusiaren kargua bete zuen.

1966ko irailaren 5ean Madagaskarreko Senaturako aukeratu zuten.

1971ko otsailaren 19an, Estatu Idazkariorde izendatu zutenean, berriz ere eman zioten haurren babesaren ardura. Kargu horretan jarraitu zuen Madagaskarreko Lehen Errepublika amaitu arte.
Philibert Tsiranana presidentearen gertukoa zenez, 1972an, gobernua erori ondoren, Fatima Achimoren gainbehera politikoa gertatu zen. 1973ko martxoaren 3an atxilotu zuten. Bere atxiloketa Antsirananan izandako istiluen ondoren jazo zen, gobernuak estatuaren segurtasunari eusteko garaturiko errepresio-kanpainen esparruan. 30 urte geroago, Antsirananako «Philibert Tsiranana Presidentearen Oroimenerako Batzordearen» buru izan zen eta 2004ko abenduaren 29an lehen presidentearen busto batez osatutako hilarri baten inaugurazioan parte hartu zuen.

 Emakume modernoaren ikurra Madagaskarreko iparraldean 
alt=Photo en noir et blanc de trois femmes politiques malgache accompagnées de deux hommes|thumb|Fatima Achimo (taldearen erdian dagoen emakumea).
Fatima Achimo bere ibilbide politikoagatik ez ezik, Madagaskarreko ipar-mendebaldeko monarkia tradizionaleko kide izateagatik ere ezaguna da. Bere aita, Said Achimo, sakalava talde etnikoaren Bemazava dinastiako errege izan zen, eta Ambanja kantoiko gobernadore politikoa. Achimo bizi zela, malgaxeek antzinakoen jakintza gordetzen zuen pertsonatzat hartzen zuten, Madagaskarreko iparraldeko emakumeen bizimoduaren lekuko izan zelako.

Achimok Antsiranana hirian garatutako ekimenek ere oihartzun handia izan zuten. Haien artean, azpimarratzekoak dira 1969an Antsirananako Bigarren Hezkuntzako ikastetxe mistoan eraiki zuten Neska Gazteen Barnetegia eta hiriko PK3 Hezkuntza Orokorreko Ikastetxe berria (CEG). Horrez gain, herrialdeko iparraldean emakumeek zuten boterearen ikurra izanik, bere jatorrizko eskualdearen historia eta gizarte-egituraketarekin hartutako konpromisoarengatik ere nabarmendu zen. Horrela, Fatima Achimo Iparraldeko emakumeen zeregin politiko eta soziala sustatzeko mobilizatu zen. Hil ondoren, rue Villaret-Joyeuse zaharra bere izenarekin birbataiatua izan zen. Le Paradis du Nord eta L 'Étoile du Nord hoteletatik udal-liburutegirantz igarotzen den kaleak Princesse Fatima Achimo izena du gaur egun.

 Bizitza pribatua 
Fatima Achimo bost seme-alabaren ama izan zen. Zaharrena, Jacob Félicien Andriampanjava, 2002ko ekainaren 18an, Adiskidetzaren Ministro izendatu zuen Jacques Syllak, Marc Ravalomanna presidentearen erregimeneko gobernu buruak. Gazteena, Éric Cassam, Air Madagascar konpainiako hegazkin-pilotua da.

 Esker onak 

 Ordena Nazional Malgaxeko  Bigarren Mailako Gurutze Nagusia
 Frantziako Palmes académiques zalduna
 2011ko urrian, hil zen urte berean, Antsirananako kale bati Princesse Fatima Achimo izena jarri zioten

 Erreferentziak 

Kategoria:Antananarivon hildakoak